PATVIRTINTA

 Kėdainių šviesiosios gimnazijos

 direktoriaus 2021 m. birželio 3 d.

 įsakymu Nr. V1-34

**KĖDAINIŲ ŠVIESIOSIOS GIMNAZIJOS BENDRUOMENĖS**

**ETIKOS KODEKSAS**

**BENDROSIOS NUOSTATOS**

1. Gimnazijos bendruomenės etikos kodeksas (GBEK) – dokumentas, apibrėžiantis Kėdainių šviesiosios gimnazijos mokytojų ir mokinių elgesio normas, reglamentuojantis tarpusavio santykius.

2. GBEK papildo mokytojų ir mokinių teisių, pareigų, atsakomybės nuostatas, kurios reglamentuotos LR švietimo įstatyme, kolektyvinėje darbo sutartyje, gimnazijos nuostatuose, vidaus tvarkos taisyklėse ir kituose norminiuose aktuose.

**KODEKSO TIKSLAI IR UŽDAVINIAI**

3. Nustatant gimnazijos bendruomenės tarnybinio, profesinio bei visuomeninio elgesio taisykles siekti, kad atskiro mokytojo ir mokinio veikla keltų asmens bei Gimnazijos garbę, būtų naudinga visuomenei ir Valstybei.

4. Apsaugoti mokytojus ir mokinius nuo veiksmų, galinčių pakenkti asmens bei Gimnazijos bendruomenės prestižui.

5. Užtikrinti, kad visų Gimnazijos bendruomenės narių tarpusavio santykiai būtų pagrįsti tolerancijos ir pagarbos vienų kitiems principais.

**PAGRINDINIAI ETIKOS PRINCIPAI IR VEIKLOS ETIKOS**

**REIKALAVIMAI**

6. Pedagogų santykiuose viešumas, tolerancija, pagarba žmogui, draugiškumas
ir geranoriškumas yra vieni svarbiausių mokyklos bendruomenės nario etikos principų.

7. Pedagogai savo veikloje vadovaujasi šiais pagrindiniais elgesio ir veiklos principais:

7.1. pagarbos;

7.2. teisingumo;

7.3. žmogaus teisių pripažinimo;

7.4. atsakomybės;

7.5. sąžiningumo;

7.6. atidos ir solidarumo.

8. Pagarbos principas. Vadovaudamasis šiuo principu pedagogas pripažįsta, kad bendravimas su mokiniais, jų tėvais (globėjais, rūpintojais), kitais šeimos ir įstaigos bendruomenės nariais grindžiamas asmens orumo ir nelygstamos vertės pripažinimu bei pasitikėjimu, taip kuriant saugią, atvirą, savivertę ir kūrybiškumą skatinančią atmosferą.

9. Teisingumo principas. Vadovaudamasis šiuo principu pedagogas pripažįsta mokinių ugdymosi poreikių įvairovę, atsižvelgia į kiekvieno mokinio socialinės, kultūrinės aplinkos ypatumus ir yra nešališkas spręsdamas konfliktus, vertindamas kiekvieno mokinio pasiekimus ir pažangą, ugdymosi poreikius, mokinių ar jų grupių dalyvavimą bendruomenės gyvenime.

10. Žmogaus teisių pripažinimo principas. Vadovaudamasis šiuo principu pedagogas nepažeidžia mokinio teisių ir teisėtų interesų, vadovaujasi lygiateisiškumo ir nediskriminavimo nuostatomis ir siekia, kad socialiniai, rasiniai, kalbiniai, religiniai arba kiti veiksniai nedarytų įtakos jo elgesiui profesinėje veikloje.

11. Atsakomybės principas. Vadovaudamasis atsakomybės principu pedagogas veikia kaip profesionalas, nuolat tobulina savo profesines kompetencijas, reikalingas siekiant kokybiškai atlikti pedagoginį darbą, – ugdyti remiantis kiekvieno mokinio gebėjimais, ugdymosi poreikiais
ir polinkiais.

12. Sąžiningumo principas. Vadovaudamasis sąžiningumo principu pedagogas teikia teisingą informaciją apie savo patirtį, profesinę padėtį ir kompetenciją, savo profesinėje veikloje sąžiningai naudoja išteklius, vadovaujasi švietimo įstaigos vidaus tvarkos taisyklėmis, nepiktnaudžiauja nei savo padėtimi, nei mokinio (mokinių) pasitikėjimu, jų nenaudoja asmeninės naudos tikslais.

13. Atidos ir solidarumo principas. Vadovaudamasis atidos ir solidarumo principu, žmogiško solidarumo nuostatomis pedagogas bendrauja su mokiniais, jų tėvais (globėjais, rūpintojais), kitais mokinio šeimos nariais, kolegomis ir bendruomene siekdamas geros mokinių savijautos, savo empatija ir veiksmais įrodydamas suprantąs mokinio (mokinių) emocinę būseną.

**BENDROSIOS GIMNAZIJOS DARBUOTOJŲ ETIKOS NORMOS**

14. Visi darbuotojai įsipareigoja:

 14.1. gerbti žmogų, jo teises, Gimnaziją, Valstybę ir jos institucijas, nesitaikstyti su netaktiškumu ar žmogaus teises bei orumą pažeidžiančiu elgesiu, aktyviai palaikyti gimnazijos siekius, garbingai atstovauti jai vidaus ir išorės gyvenime, tinkamai reprezentuoti jos vardą Lietuvoje ir užsienyje;

 14.2. tausoti ir atsakingai naudoti gimnazijos medžiaginius išteklius, turtą, vykdant prisiimtus įsipareigojimus, nenaudoti jo asmeniniams poreikiams;

 14.3. laiku, atidžiai ir profesionaliai atlikti pareiginėse instrukcijose numatytas funkcijas, vykdyti teisėtus vadovų nurodymus, turėti savo nuomonę visais klausimais ir ją taktiškai reikšti;

 14.4. siekti aukštesnės kompetencijos darbe, domėtis savo srities mokslo naujovėmis;

 14.5. puoselėti pagarbius santykius su kiekvienu bendruomenės nariu, savivaldos institucijomis (gimnazijos taryba ir kitomis) ir kitais piliečiais;

 14.6. siekti, kad kolektyve vyrautų savitarpio pasitikėjimo, sutelkto komandinio darbo atmosfera, vengti šmeižto, apkalbų, įžeidinėjimų, neigiamų emocijų demonstravimo;

 14.7. nediskriminuoti bendruomenės narių ir kitų piliečių amžiaus, lyties ar lytinės orientacijos, negalės, rasės ar etninės priklausomybės, religijos ar įsitikinimų, politinių pažiūrų aspektu, vengti asmens orumo žeminimo, įžeidinėjimų, bauginimo ar priešiško elgesio;

 14.8. būti teisingi, objektyvūs ir neturėti išankstinio negatyvaus nusistatymo priimant sprendimus;

 14.9. netoleruoti atvejų, kurie gali būti susiję su korupcija, netvarka, nesąžiningumu, sukčiavimu ar mėginimu daryti neteisėtą poveikį gimnazijos bendruomenės nariui (informacijos apie neteisėtus darbuotojo veiksmus ar aplaidumą atskleidimas nelaikomas lojalumo gimnazijai pažeidimu);

 14.10. dalytis gerąja patirtimi su kolegomis, perteikti ją mokiniams;

 14.11. nesutarimus su kolegomis spręsti aptariant juos tarpusavyje, nesutikimą su kolegų nuomone, pastabas dėl jų veiklos trūkumų ar prastų darbo rezultatų stengtis išsakyti neįžeidinėjant, nesiejant jų su asmens savybėmis bei privatumu;

 14.12. atvirai dėstyti savo požiūrį į veiklos organizavimą ir administravimą, esant reikalui reikšti kritines mintis, palaikyti atvirą klausimų svarstymą.

15. Gimnazijos apeliacinės bei ginčų komisijos nariai teisingai, išsamiai nagrinėja prašymus, pasiūlymus, neturi išankstinio nusistatymo, geba teisingai ir taktiškai atmesti neteisėtus prašymus.

16. Gimnazijos darbuotojų etiką pažeidžia:

16.1. nesąžininga profesinė konkurencija tarp kolegų, dalyvavimas negarbinguose sandoriuose, visiems darbuotojams skirtos informacijos slėpimas, eskaluojami smulkmeniški konfliktai bei intrigos;

16.2. nepagarbus darbuotojo atsiliepimas apie pokalbyje nedalyvaujančio kolegos gebėjimus, asmenines savybes;

* 1. neigiamos informacijos skleidimas apie gimnaziją už jos ribų;
	2. konfidencialios informacijos apie kolegas ar pavaldinius (darbo užmokestis, karjeros ketinimai, asmeniniai reikalai ir pan.) viešinimas ir aptarinėjimas;
	3. gimnazijos darbuotojo vardo žeminimas sistemingai pažeidžiant drausmę ar demonstruojant netinkamus, žalingus įpročius;
	4. mokinių ir jų tėvų išsakomos nuomonės apie priimamus reikšmingus bendruomenei sprendimus sąmoningas ribojimas arba ignoravimas.

 **BENDROSIOS MOKINIŲ ETIKOS NORMOS**

1. Visi gimnazistai įsipareigoja:
	1. išlaikyti akademinę rimtį tiek kontaktinių, tiek nuotolinių pamokų metu, gerbti kitų mokinių poreikį rimtai dirbti;
	2. pertraukų metu elgtis kultūringai, mandagiai, saugiai;
	3. gimnazijoje ir jos teritorijoje nerūkyti, nevartoti energetinių gėrimų, alkoholio, narkotikų, kitų kvaišalų ir jų neplatinti bei nežaisti azartinių žaidimų;
	4. elgtis kultūringai: su visais sveikintis, kalbėti taisyklinga lietuvių kalba, nesikeikti, netriukšmauti, nešiukšlinti, tinkamai naudotis sanitarinės paskirties patalpomis ir reikmenimis;
	5. dėvėti gimnazijos uniformą, atitinkančią nuostatus;
	6. neaptarinėti konfidencialios informacijos apie kitus mokinius, Gimnazijos bendruomenės narius;
	7. atsiskaitydami pateikti tik savo darbą, nesinaudoti kitų mokinių darbais arba jų rezultatais, neklastoti, nenusirašinėti, neplagijuoti, nesuteikti pagalbos kitiems asmenims, atliekantiems minėtus nesąžiningus veiksmus;
	8. gimnazijos mokomąją ir kompiuterinę įrangą, bibliotekos ir medžiaginius išteklius naudoti atsakingai ir pagal paskirtį, o padarius žalą ją atlyginti;

17.9. moksleivių tarpusavio santykius grįsti kolegialumo, draugiškumo, sąžiningumo, tolerancijos ir solidarumo principais, orientuotais į mokymo proceso kokybę ir akademinės atmosferos užtikrinimą.

* 1. gimnazistas bendraudamas su kitais įsipareigoja:

17.10.1. gerbti kitų gimnazistų nuomonę, pastabas reikšti korektiškai;

 17.10.2. tolerantiškai vertinti kitų mokinių asmenines savybes, moralines nuostatas;

 17.10.3. pagarbiai elgtis su gimnazijoje dirbančiais mokytojais ir kitais darbuotojais bei internetinėje socialinėje erdvėje;

 17.10.4. gimnazijos renginiuose elgtis kultūringai, stengtis renginį stebėti iki pabaigos.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_